ผกก.สน.ดินแดง ยืนยันไม่ได้ใช้กระสุนจริงยิงผู้ชุมนุม
พันตำรวจเอก รัฐชัย  ศรีวิชัย ผู้กำกับการสถานีตำรวจนครบาลดินแดง ชี้แจงกรณีที่มีการเผยแพร่คลิปทางสื่อสังคมออนไลน์ว่า มีตำรวจใช้อาวุธปืนยิงออกมาจากสถานีตำรวจนครบาลดินแดง โดยมีเสียงจากฝั่งผู้ถ่ายคลิปว่า ตำรวจใช้กระสุนจริงยิงและพบมีผู้บาดเจ็บนั้น ยืนยันว่า ตำรวจนครบาลดินแดง ที่อยู่ปฏิบัติหน้าที่ภายในสถานีตำรวจในช่วงเวลาดังกล่าว ไม่มีการใช้อาวุธปืนกระสุนจริงยิงใส่กลุ่มผู้ชุมนุมแต่อย่างใด ซึ่งในการป้องกันกลุ่มผู้ชุมนุมที่มาทำลายทรัพย์สินของทางราชการ หรือก่อความวุ่นวายบริเวณหน้าสถานีตำรวจ เจ้าหน้าที่ใช้เพียงกระสุนยางและเครื่องกีดขวางไม่ให้ผู้ชุมนุมก่อความเสียหายมากขึ้นเท่านั้น ซึ่งฝ่ายสืบสวน สถานีตำรวจนครบาลดินแดง จะรวบรวมพยานหลักฐาน เพื่อพิสูจน์ทราบว่า ใครเป็นผู้ก่อเหตุดังกล่าวขึ้น เพื่อดำเนินคดีตามกฎหมายส่วนผู้ที่โพสต์ข้อความอันเป็นเท็จ เป็นเหตุให้สถานีตำรวจนครบาลดินแดง ได้รับความเสียหายได้รายงานให้ผู้บังคับบัญชาทราบ เพื่อพิจารณาว่า เหตุดังกล่าวเป็นความผิดตาม พ.ร.บ.คอมพิวเตอร์ฯ หรือความผิดอื่นหรือไม่ เพื่อจะได้ดำเนินการตามกฎหมายให้ครบถ้วนต่อไป